Corona Delhi: দিল্লি কড়া, মাস্ক না পরলে জরিমানা ৫০০ টাকা

নয়াদিল্লি: করোনার সংক্রমণ ফের বাড়তে থাকায় স্বাস্থ্য বিশেষজ্ঞরা চতুর্থ ঢেউয়ের আশঙ্কা করছেন। দিল্লির আপ সরকার ইতিমধ্যেই রাজধানীতে মাস্ক বাধ্যতামূলক করে দিয়েছে। এবার মাস্ক না পরলে ৫০০ টাকা জরিমানাও ধার্য করা হয়েছে। তবে গাড়িতে থাকলে জরিমানার বিষয়টি প্রযোজ্য নয়। নয়ডা-সহ বেশকিছু অঞ্চলে নতুন করে করোনা সংক্রমণ বাড়ছে। বিশেষ করে স্কুলগুলিতে করোনা আক্রান্তের সংখ্যা বাড়তে থাকায় উদ্বিগ্ন দিল্লি প্রশাসন।

দেশে প্রতিদিনই বাড়ছে করোনা সংক্রমণ। ইতিমধ্যেই দিল্লিতে মাস্ক পরা বাধ্যতামূলক করেছে আপ সরকার। এমনকী পঞ্জাবেও মাস্ক বাধ্যতামূলক করা হয়েছে। এক নির্দেশিকায় পঞ্জাব সরকারের প্রিন্সিপাল সেক্রেটরি অনুরাগ ভার্মা জানিয়েছেন, বাস-ট্রেন-ট্যাক্সি-বিমানে মাস্ক পরা আবার বাধ্যতামূলক হচ্ছে। মাস্ক পরতে হবে সিনেমা হল, শপিং মল, ডিপার্টমেন্টাল স্টোরেও। স্কুল, কলেজে, অফিসে এবং যে কোনও ইন্ডোর সভাতেও মাস্ক ছাড়া কাউকে ঢুকতে দেওয়া হবে না।

আরও পড়ুন: Howrah: টাকা তুলতে এসে মল্লিক ফটকে জনতার হাতে মার খেল তোলাবাজ

সূত্রের খবর, দিল্লি সরকারের পরামর্শেই পঞ্জাবের আপ সরকারও একই পথে হাঁটার সিদ্ধান্ত নিয়েছে। তারই প্রথম ধাপ হল মাস্ক বাধ্যতামূলক করা। পঞ্জাব সরকারের এক মুখপাত্র জানান, পরিস্থিতির উপর কড়া নজর রাখা হচ্ছে। হাসপাতালগুলিকে প্রস্তুত থাকতে বলা হয়েছে। এখনও পর্যন্ত অবস্থা আয়ত্তের মধ্যেই রয়েছে।